CELEX: 32013L0063
Language: mt
Date: 2013-12-17 00:00:00
Title: Direttiva ta’ Implimentazzjoni tal-Kummissjoni 2013/63/UE tas- 17 ta’ Diċembru 2013 li temenda l-Annessi I u II tad-Direttiva tal-Kunsill 2002/56/KE fir-rigward ta’ kundizzjonijiet minimi li jridu jiġu sodisfatti minn patata taż-żriegħ u lottijiet tal-patata taż-żriegħ  Test b’relevanza għaż-ŻEE

18.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 341/52
            
         DIRETTIVA TA’ IMPLIMENTAZZJONI TAL-KUMMISSJONI 2013/63/UE
   tas-17 ta’ Diċembru 2013
   li temenda l-Annessi I u II tad-Direttiva tal-Kunsill 2002/56/KE fir-rigward ta’ kundizzjonijiet minimi li jridu jiġu sodisfatti minn patata taż-żriegħ u lottijiet tal-patata taż-żriegħ
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/56/KE tat-13 ta’ Ġunju 2002 dwar il-bejgħ fis-suq tal-patata taż-żerriegħa [taż-żriegħ] (1), u b’mod partikolari l-Artikolu 24 tagħha,
   Billi:
   
               (1)
            
            
               Sa mill-adozzjoni tad-Direttiva 2002/56/KE ġew żviluppati metodi ġodda għat-tkabbir tal-patata, u sar progress fl-għodod djanjostiċi li jidentifikaw organiżmi ta’ ħsara u fil-prattiki agronomiċi li jiġġieldu l-firxa ta’ dawn l-organiżmi.
            
         
               (2)
            
            
               Dawn l-iżviluppi tekniċi jippermettu l-produzzjoni ta’ patata taż-żriegħ li tissodisfa rekwiżiti aktar stretti minn dawk stabbiliti fl-Annessi I u II tad- Direttiva 2002/56/KE. Fl-istess ħin sar disponibbli għarfien dwar l-aġenti tal-mard ġodda filwaqt li evolva l-għarfien dwar mard eżistenti li jindika li ċertu mard jeħtieġ miżuri aktar stretti.
            
         
               (3)
            
            
               Kontra dan l-isfond, l-istandard tal-Kummissjoni Ekonomika għall-Ewropa tan-Nazzjonijiet Uniti (UNECE) li jikkonċerna l-kummerċjalizzazzjoni u l-kontroll tal-kwalità kummerċjali tal-patata taż-żriegħ ġie adattat fid-dawl ta’ dawn l-iżviluppi tekniċi u xjentifiċi (2).
            
         
               (4)
            
            
               Filwaqt li jitqiesu dawk l-iżviluppi, ċerti kundizzjonijiet u tolleranzi minimi, kif stabbilit fl-Annessi I u II tad-Direttiva 2002/56/KE, għandhom jiġu aġġornati u restrizzjonijiet dwar l-iskabbja sewda, l-iskabbja f’forma ta’ trab u l-patata taż-żriegħ, li jkunu ġew deidratati u niexfa b’mod eċċessiv, għandhom jiddaħħlu fl-Anness II.
            
         
               (5)
            
            
               Sa mill-adozzjoni tad-Direttiva 2002/56/KE, ġie żviluppat għarfien xjentifiku dwar ir-rabta bejn in-numru ta’ ġenerazzjonijiet u l-livell ta’ preżenza ta’ pesti ta’ patata taż-żriegħ. Il-limitazzjoni tan-numru ta’ ġenerazzjonijiet hija mezz neċessarju biex jiġi mmitigat ir-riskju fitosanitarju li jinħoloq minn pesti f’forma latenti. Din il-limitazzjoni hija meħtieġa għall-mitigazzjoni ta’ dak ir-riskju, u mhemm disponibbli l-ebda miżura anqas stretta biex tissostitwixxiha. Il-limitu massimu ta’ seba’ ġenerazzjonijiet għall-patata taż-żriegħ pre-bażika u l-patata taż-żriegħ bażika jikostitwixxi kompromess bejn il-ħtieġa li jiġi mmultiplikat għadd suffiċjenti ta’ patata taż-żriegħ għall-produzzjoni ta’ patata taż-żriegħ iċċertifikata, u l-protezzjoni tal-istatus tas-saħħa tagħhom.
            
         
               (6)
            
            
               Ir-rekwiżiti li jikkonċernaw l-organiżmu ta’ ħsara Synchytrium endobioticum (Schilb.) Perc. għandhom jitneħħew mill-Anness I billi l-presenza tiegħu fuq il-patata taż-żriegħ hija rregolata bid-Direttiva tal-Kunsill 69/464/KEE (3). Ir-rekwiżiti li jikkonċernaw l-organiżmu ta’ ħsara Corynebacterium sepedonicum (Spieck. et Kotth.) Skapt. and Burkh., l-isem li ġie sostitwit minn Clavibacter michiganensis subsp. sepedonicus (Spieck. et Kotth.) Davis et al., għandhom jitneħħew mill-Annessi I u II billi l-presenza tiegħu fuq il-patata taż-żriegħ hija rregolata bid-Direttiva tal-Kunsill 93/85/KEE (4). Ir-rekwiżiti li jikkonċernaw l-organiżmu ta’ ħsara Heterodera rostochiensis Woll., l-isem li ġie sostitwit minn Globodera rostochiensis (Wollenweber) Behrens għandhom jitneħħew mill-Anness II billi l-presenza tiegħu fuq il-patata taż-żriegħ hija rregolata bid-Direttiva tal-Kunsill 2007/33/KE (5). Ir-rekwiżiti li jikkonċernaw l-organiżmu ta’ ħsara Pseudomonas solanacearum (Smith) Smith, l-isem li ġie sostitwit minn Ralstonia solanacearum (Smith) Yabuuchi et al., għandhom jitneħħew mill-Anness II billi l-presenza tiegħu fuq il-patata taż-żriegħ hija rregolata bid-Direttiva tal-Kunsill 98/57/KE (6).
            
         
               (7)
            
            
               L-Annessi I u II għad-Direttiva 2002/56/KE għandhom għalhekk jiġu emendati skont dan.
            
         
               (8)
            
            
               Il-miżuri stipulati f’din id-Direttiva huma skont l-opinjoni tal-Kumitat Permanenti għaż-Żrieragħ u għall-Materjal ta’ Propagazzjoni għall-Agrikultura, l-Ortikultura u l-Forestrija,
            
         ADOTTAT DIN ID-DIRETTIVA:
   Artikolu 1
   Emendi għad-Direttiva 2002/56/KE
   L-Annessi I u II għad-Direttiva (KE) Nru 2002/56/KE huma emendati skont l-Anness għal din id-Direttiva.
   Artikolu 2
   Traspożizzjoni
   L-Istati Membri għandhom jadottaw u jippubblikaw, sa mhux iktar tard mill-31 ta’ Diċembru 2015, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
   Huma għandhom japplikaw dawn id-dispożizzjonijiet mit-1 ta’ Jannar 2016.
   Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.
   Artikolu 3
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Destinatarji
   Din id-Direttiva hija indirizzata lill-Istati Membri.
   
      Magħmul fi Brussell, is-17 ta’ Diċembru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 193, 20.7.2002, p. 60.
   
      (2)  L-ISTANDARD tal-UNECE S-1 dwar il-kummerċjalizzazzjoni u l-kontroll tal-kwalità kummerċjali tal-patata taż-żriegħ, Edizzjoni 2011, New York.
   
      (3)  Id-Direttiva tal-Kunsill 69/464/KEE tat-8 ta’ Diċembru 1969 dwar il-kontroll tal-marda tal-ġlata fil-patata (ĠU L 323, 24.12.1969, p. 1).
   
      (4)  Id-Direttiva tal-Kunsill 93/85/KEE tal-4 ta’ Ottubru 1993 dwar il-kontroll tat-tħassir forma ta’ ċirku tal-patata (ĠU L 259, 18.10.1993, p. 1).
   
      (5)  Id-Direttiva tal-Kunsill 2007/33/KE tal-11 ta’ Ġunju 2007 dwar il-kontroll ta’ nematodi taċ-ċisti fil-patata u li tħassar id-Direttiva 69/465/KEE (ĠU L 156, 16.6.2007, p. 12).
   
      (6)  Id-Direttiva tal-Kunsill 98/57/KE tal-20 ta’ Lulju 1998 dwar il-kontroll tar-Ralstonia solanacearum (Smith) Yabuuchi et al. (ĠU L 235, 21.8.1998, p. 1).
   
      ANNESS
      L-Annessi I u II għad-Direttiva 2002/56/KE huma emendati kif ġej:
      
                  (1)
               
               
                  L-Anness I huwa emendat kif ġej:
                  
                              (a)
                           
                           
                              Il-punti 1 u 2 jinbidlu b’dan li ġej:
                              
                                          “1.
                                       
                                       
                                          Il-patata taż-żriegħ bażika għandha tissodisfa l-kundizzjonijiet li ġejjin:
                                          
                                                      (a)
                                                   
                                                   
                                                      waqt l-ispezzjoni uffiċjali tal-pjanti li qegħdin jikbru n-numru affettwat minn blackleg ma jridx jaqbeż l-1,0 %;
                                                   
                                                
                                                      (b)
                                                   
                                                   
                                                      in-numru ta’ pjanti li qegħdin jikbru li ma jitkabbrux b’mod leali għall-varjetà u n-numru ta’ pjanti ta’ varjetà differenti, kumplessivament m’għandhomx jaqbżu ż-0,1 % u fil-proġenija diretta, kumplessivament m’għandhomx jaqbżu ż-0,25 %;
                                                   
                                                
                                                      (c)
                                                   
                                                   
                                                      fil-proġenija diretta n-numru ta’ pjanti li juru sintomi ta’ infezzjoni b’virus gravi ma jridx jaqbeż l-4,0 %;
                                                   
                                                
                                                      (d)
                                                   
                                                   
                                                      waqt l-ispezzjonijiet uffiċjali tal-pjanti li qegħdin jikbru, in-numru ta’ pjanti li juru sintomi ta’ mużajk u n-numru ta’ pjanti li juru sintomi kkawżati minn virus tal-werqa kumplessivament m’għandhomx jaqbżu ż-0,8 %.
                                                   
                                                
                                    
                                          2.
                                       
                                       
                                          Il-patata taż-żriegħ iċċertifikata għandha tissodisfa l-kundizzjonijiet li ġejjin:
                                          
                                                      (a)
                                                   
                                                   
                                                      waqt l-ispezzjoni uffiċjali tal-pjanti li qegħdin jikbru n-numru affettwat minn blackleg m’għandux jaqbeż l-4,0 %;
                                                   
                                                
                                                      (b)
                                                   
                                                   
                                                      in-numru ta’ pjanti li ma jitrabbewx b’mod leali għall-varjetà u n-numru ta’ pjanti ta’ varjetà differenti, kumplessivament, m’għandhomx jaqbżu ż-0,5 % u fil-proġenija diretta, kumplessivament, m’għandhomx jaqbżu ż-0,5 %;
                                                   
                                                
                                                      (c)
                                                   
                                                   
                                                      fil-proġenija diretta n-numru ta’ pjanti li juru sintomi ta’ infezzjoni b’virus gravi m’għandux jaqbeż l-10,0 %;
                                                   
                                                
                                                      (d)
                                                   
                                                   
                                                      waqt l-ispezzjonijiet uffiċjali tal-pjanti li qegħdin jikbru, in-numru ta’ pjanti li juru sintomi ta’ mużajk u n-numru ta’ pjanti li juru sintomi kkawżati minn virus tal-werqa kumplessivament m’għandhomx jaqbżu s-6,0 %.”
                                                   
                                                
                                    
                        
                              (b)
                           
                           
                              Il-punt 3 huwa mħassar.
                           
                        
                              (c)
                           
                           
                              Il-punt 4 jinbidel b’dan li ġej:
                              
                                          “4.
                                       
                                       
                                          It-tolleranzi permessi taħt il-punti 1(c) u (d), u l-punti 2(c) u (d) huma applikabbli biss meta l-mard tal-virus jkun ikkawżat minn virus li huma prevalenti fl-Ewropa.”
                                       
                                    
                        
                              (d)
                           
                           
                              Il-punti 5 u 6 huma mħassra.
                           
                        
                              (e)
                           
                           
                              Il-punt li ġej huwa miżjud:
                              
                                          “7.
                                       
                                       
                                          L-għadd massimu ta’ ġenerazzjonijiet ta’ patata bażika għandu jkun ta’ erbgħa„ u l-ġenerazzjonijiet kkombinati ta’ patata pre-bażika u patata bażika fl-għalqa għandhom ikunu sebgħa.
                                          L-għadd massimu ta’ ġenerazzjonijiet ta’ patata taż-żriegħ iċċertifikata għandu jkun ta’ tnejn.
                                          Jekk il-ġenerazzjoni ma tkunx indikata fuq it-tikketta uffiċjali, il-patata kkonċernata għandha titqies li tappartjeni lill-ġenerazzjoni massima li hija permessa għal kull kategorija rispettiva.”
                                       
                                    
                        
            
                  (2)
               
               
                  L-Anness II jinbidel b’li ġej:
                  
                     “ANNESS II
                     
                        KUNDIZZJONIJIET TA’ KWALITÀ MINIMI GĦAL LOTTIJIET TA’ PATATA TAŻ-ŻRIEGĦ
                     
                     It-tolleranzi permessi għall-impuritajiet, it-tbajja u l-mard li ġejjin għal patata taż-żriegħ:
                     
                                 (1)
                              
                              
                                 il-presenza ta’ ħamrija u materja barranija; 1,0 % skont il-massa għal patata taż-żriegħ bażika u 2,0 % skont il-massa għal patata taż-żriegħ iċċertifikata;
                              
                           
                                 (2)
                              
                              
                                 it-taħsir niexef jew imxarrab, minbarra jekk ikun ikkawżat minn Synchytrium endobioticum, Clavibacter michiganensis subsp. sepedonicus jew Ralstonia solanacearum: 0,5 % skont il-massa, li minnhom 0,2 % skont il-massa ta’ taħsir imxarrab;
                              
                           
                                 (3)
                              
                              
                                 it-tbajja’ esterni p.e. tuberi li jkunu tilfu l-għamla tagħhom jew danneġġjati; 3,0 % skont il-massa;
                              
                           
                                 (4)
                              
                              
                                 l-iskabbja komuni li taffettwa t-tuberi fuq aktar minn terz tal-wiċċ tagħhom: 5,0 % skont il-massa;
                              
                           
                                 (5)
                              
                              
                                 l-iskabbja sewda li taffettwa t-tuberi fuq aktar minn 10,0 % tal-wiċċ tagħhom: 5,0 % skont il-massa;
                              
                           
                                 (6)
                              
                              
                                 l-iskabbja f’forma ta’ trab li taffettwa t-tuberi fuq aktar minn 10,0 % tal-wiċċ tagħhom: 3,0 % skont il-massa;
                              
                           
                                 (7)
                              
                              
                                 it-tuberi imkemxa minħabba deidratazzjoni eċċessiva jew id-deidrazzjoni kkawżata minn skabbja tal-fidda: 1,0 % skont il-massa.
                              
                           It-tolleranza totali għall-partiti 2 sa 7: 6,0 % skont il-massa għal patata taż-żriegħ bażika, u 8,0 % skont il-massa għal patata taż-żriegħ iċċertifikata.”